
PËR DISA NDRYSHIME DHE SHTESA NË LIGJIN NR. 8378, DATË 22.7.1998, 
“KODI RRUGOR I REPUBLIKËS SË SHQIPËRISË”, I NDRYSHUAR[footnoteRef:2] [2:  Ky ligj është përafruar pjesërisht me: 
- direktivën e Këshillit 96/53/BE, datë 25 korrik 1996, “Për përcaktimin për disa mjete, që qarkullojnë në Komunitet, të përmasave maksimale në trafikun kombëtar dhe ndërkombëtar, dhe peshave maksimale të autorizuar në trafikun ndërkombëtar”, numri CELEX 01996L0053, Fletorja Zyrtare e Bashkimit Evropian, seria L, numër 235, datë 17.9.1996, faqe 59.] 


Në mbështetje të neneve 81, pika 2, dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 8378, datë 22.7.1998, “Kodi Rrugor i Republikës së Shqipërisë”, i ndryshuar, bëhen këto ndryshime dhe shtesa:

Neni 1

Në nenin 10 bëhen ndryshimet dhe shtesat si më poshtë:
1. Kudo në nen fjalët “shkronja “n”” zëvendësohen me fjalët “shkronja “l””.
2. Në fund të pikës 6 shtohet shkronja “c” me këtë përmbajtje:
“c) që kanë të vendosura në to teknologji të reja ose shpikje, të cilat nuk plotësojnë një apo disa kushte të përmasave gabaritë ose peshave dhe kryejnë operacione lokale transporti për një periudhë prove.”.

Neni 2

Neni 61 ndryshohet si më poshtë:

“Neni 61
Përmasat gabaritë kufitare

1. Me përjashtim të rasteve të përcaktuara në nenin 10 të këtij ligji, mjetet rrugore, duke përfshirë edhe ngarkesën e tyre, duhet të kenë përmasat gabaritë, të përcaktuara me vendim të Këshillit të Ministrave.
2. Për të siguruar lëvizje të rregullt në kthesë të mjeteve dhe komplekseve të mjeteve, vendimi i Këshillit të Ministrave përcakton kushtet që duhet të plotësojnë mjetet dhe mënyrën e kontrollit.
3. Mjetet që për kërkesa të veçanta funksionale, vetëm ose së bashku me ngarkesën e tyre, i tejkalojnë përmasat gabaritë kufitare të përcaktuara në vendimin e Këshillit të Ministrave, mund të qarkullojnë vetëm si mjete jashtë norme ose si transporte në kushte jonormale.
4. Cilido që qarkullon me mjete ose komplekse mjetesh, duke përfshirë edhe ngarkesën, që tejkalojnë përmasat gabaritë kufitare të përcaktuara në vendimin e Këshillit të Ministrave, ndëshkohet me sanksione sipas nenit 10 të këtij ligji.”.

Neni 3

Neni 62 ndryshohet si më poshtë:

“Neni 62
Ngarkesat kufitare

1. Pesha kufitare e përgjithshme me ngarkesë të plotë e një mjeti, që përbëhet nga pesha e vetë mjetit të gatshëm për lëvizje dhe ajo e ngarkesës së tij, duke përjashtuar rastet e parashikuara në nenin 10 të këtij ligji, përcaktohet me vendim të Këshillit të Ministrave.
 2. Kushdo që qarkullon me një mjet, i cili me ngarkesën e tij i tejkalon kufijtë e peshave të përcaktuara në vendimin e Këshillit të Ministrave, u nënshtrohet sanksioneve sipas neneve 10 e 165 të këtij ligji.”.

Neni 4

Në nenin 115/1, pas pikës 10 shtohet pika 10.1 me këtë përmbajtje:
“10.1 Drejtuesit të mjetit, i cili konstatohet duke drejtuar mjetin pa qenë i pajisur me leje drejtimi, përveç përgjegjësisë sipas legjislacionit penal në fuqi, i shtyhet për një periudhë prej 1 viti e drejta për t’u pajisur me leje drejtimi pranë sistemit të autoshkollave si masë administrative ndëshkuese.
Kur drejtuesi i mjetit është i mitur, afati për t’u pajisur me leje drejtimi pranë sistemit të autoshkollave shtyhet për një periudhë 2-vjeçare nga momenti kur i lind kjo e drejtë sipas legjislacionit në fuqi.
Organet e Policisë së Shtetit dhe Drejtoria e Përgjithshme e Shërbimeve të Transportit Rrugor kujdesen për evidentimin e kundërvajtësve dhe kryerjen e procedurave përkatëse të regjistrimit në sistem.”.

Neni 5

Në nenin 117/1, pas pikës 4 shtohet pika 5 me këtë përmbajtje:
“5. Drejtuesit e mjeteve, të cilët janë pajisur me leje drejtimi të kategorisë ‘B’ brenda 24 (njëzet e katër) muajve të fundit, u nënshtrohen këtyre kufizimeve të posaçme:
a) kufiri i lejuar i alkoolit në gjak është 0.0‰;
b) shpejtësia maksimale e lejuar është 90 km/orë në autostrada dhe rrugë interurbane kryesore, si dhe 80 km/orë jashtë qendrave të banuara;
c) mosrespektimi i kufizimeve të përcaktuara në këtë pikë dënohet me gjobë administrative nga 5 000 (pesë mijë) lekë deri në 15 000 (pesëmbëdhjetë mijë) lekë, si dhe merret masa plotësuese e pezullimit të lejes së drejtimit për 1 muaj dhe heqja e pikëve sipas përcaktimeve të akteve nënligjore në fuqi;
ç) pas përfundimit të periudhës së provës prej 24 muajsh pa shkelje, kufizimet hiqen automatikisht. Për drejtuesit e mjeteve, të cilët gjatë një viti konstatohet se kanë kryer dy shkelje të normave të sjelljes ose të kufizimeve të përcaktuara në këtë pikë, si dhe u janë hequr të paktën 10 pikë, periudha e kufizimeve zgjatet edhe me 1 vit.”.

Neni 6

Në nenin 127, në pikën 3.1 hiqet fjalia “I njëjti rregull aplikohet edhe për lejet e drejtimit të lëshuara nga shteti shqiptar në rastin kur kundërvajtësi jep pëlqimin.”.

Neni 7

Në nenin 139 bëhen këto ndryshime:
1. Në pikën 5, pas fjalës “shpejtësi” shtohen fjalët “duke sjellë rrezik serioz për përdoruesit e rrugës, sidomos në zonat urbane, përfshirë manovrat agresive, ndryshimet e shpeshta të korsisë pa sinjalizim dhe sjelljet josociale në rrugë.”.
2. Në pikën 7 hiqen fjalët “të barrës dhe të shalës”.
3. Në pikën 8, fjalët “nga dhjetë mijë deri në dyzet mijë lekë” zëvendësohen me fjalët “nga njëzet mijë deri në gjashtëdhjetë mijë lekë”.

Neni 8

Në nenin 165 bëhen këto ndryshime: 
1. Pika 1 ndryshohet si më poshtë:
“1. Mjetet me motor, rimorkiot dhe makinat teknologjike nuk mund të kalojnë peshën kufitare të përgjithshme të përcaktuar në aktin nënligjor dhe në lejeqarkullimin.”.
2. Në pikat 2 dhe 5, fjala “lejeqarkullimin” zëvendësohet me fjalët “aktin nënligjor dhe në lejeqarkullimin”. 
3. Pika 8 ndryshohet si më poshtë:
“8. Për efekt të sanksioneve administrative të parashikuara nga ky nen, vlerat numerike të marra ndërmjet zbatimit të çfarëdo përqindjeje duhen konsideruar të rrumbullakuara me 100 kg më shumë.”.
4. Në pikën 10 fjalët “e peshës së përgjithshme me ngarkesë të plotë të treguar në lejeqarkullimin” zëvendësohen me fjalët “e peshës kufitare të përgjithshme të treguar në aktin nënligjor dhe në lejeqarkullimin”. 

Neni 9

Në nenin 171 bëhen këto ndryshime:
1. Titulli i nenit ndryshohet në “Përdorimi i aparateve telefonike dhe i pajisjeve digjitale të komunikimit, i syzeve optike dhe i pajisjeve të tjera gjatë drejtimit të mjetit”.
2. Pas pikës 2 shtohen pikat 2.1 dhe 2.2 me këtë përmbajtje:
“2.1 Ndalohet, gjithashtu, përdorimi i telefonit celular të mbajtur me dorë gjatë drejtimit të mjeteve të tjera, përfshirë biçikletat, motomjetet deri në 50 cc dhe monopatinat me motor.
2.2 Mbajtësi i lejedrejtimit të mjetit, të cilit gjatë lëshimit ose rinovimit të lejedrejtimit i është vendosur kushti për korrigjimin e të metave organike ose të aftësive të ulëta anatomike ose funksionale nëpërmjet syzeve optike ose aparateve të tjera të caktuara, është i detyruar t’i përdorë ato gjatë drejtimit të mjetit.”.
3. Në pikën 4 fjalët “ tre herë brenda të njëjtit vit” zëvendësohen me fjalët “dy herë brenda të njëjtit vit”.

Neni 10

Në nenin 184, pas pikës 11 shtohet pika 11.1 me këtë përmbajtje:
“11.1 Kur nga verifikimet e parashikuara në pikat e këtij neni rezulton një vlerë alkoolike më e lartë se 0,5 gram për litër (g/l) në gjakun e drejtuesit të mjetit dhe ky drejtues është konstatuar e ndëshkuar më parë për drejtim mjeti nën ndikimin e alkoolit ose në gjendje të dehur, në rast përsëritjeje merret masa e heqjes së lejes së drejtimit përgjithmonë.”.

Neni 11
Akti nënligjor

Ngarkohet Këshilli i Ministrave që brenda 1 viti nga hyrja në fuqi e këtij ligji të miratojë aktin nënligjor në zbatim të neneve 61 dhe 62 të Kodit Rrugor.

Neni 12
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 18.6.2026.

[bookmark: _GoBack]Shpallur me dekretin nr. 401, datë 17.7.2026, të Presidentit të Republikës së Shqipërisë, Bajram Begaj.
